
Proiect
 
PARLAMENTUL REPUBLICII MOLDOVA
 
LEGE 
pentru modificarea şi completarea unor acte legislative
 
 
Parlamentul adoptă prezenta lege organică. 
 
Art. I. – Legea nr. 845-XII din 3 ianuarie 1992 cu privire la antreprenoriat şi întreprinderi (Monitorul Parlamentului Republicii Moldova, 1994, nr.2, art.33), cu modificările şi completările ulterioare, se modifică după cum urmează:
 
1. La articolul 12 alineatul (4), cuvintele “organele antimonopoliste” se substituie cu cuvintele „autoritatea pentru protecţia concurenţei”.
 
2.   La articolul 22, cuvîntul “antimonopol” se substituie cu cuvintele “cu privire la protecţia concurenţei”.
 
3. La articolul 23 alineatul (1), cuvîntul “antimonopol” se substituie cu cuvintele “cu privire la protecţia concurenţei”.
 
Art. II. – Legea nr. 273-XIII din 9 noiembrie 1994 privind actele de identitate din sistemul naţional de paşapoarte (Monitorul Oficial al Republicii Moldova, 1995, nr. 9, art. 89), cu modificările şi completările ulterioare, se completează după cum urmează: 
1. La articolul 2 alineatul (3) litera g), după cuvintele „Preşedintelui Curţii de Conturi” se introduc cuvintele „Directorului general al Agenţiei Naţionale pentru Protecţia Concurenţei,”.
2. La alineatul (5) litera b), după cuvintele „membrilor Curţii de Conturi” se introduc cuvintele „membrilor Consiliului administrativ al Agenţiei Naţionale pentru Protecţia Concurenţei,”.
 
Art. III. – Legea nr. 1227-XIII din 27 iunie 1997 cu privire la publicitate (Monitorul Oficial al Republicii Moldova, 1997, nr.67-68, art. 555), cu modificările şi completările ulterioare, se modifică după cum urmează: 
1. La articolul 27 alineatul (1), cuvintele „reglementarea antimonopolistă” se substituie cu cuvintele „protecţia concurenţei”.
2. Articolul 28:
în titlu, cuvintele „reglementarea antimonopolistă” se substituie cu cuvintele „protecţia concurenţei” 
la alineatul (1), cuvintele „antimonopol şi concurenţă” se substituie cu cuvintele „pentru protecţia concurenţei”, iar cuvintele „reglementarea antimonopol” se substituie cu cuvintele „protecţia concurenţei”.

Art.IV. -  La articolul 12 alineatul (1) din Codul de executare al Republicii Moldova nr.443-XVI din 24 decembrie 2004 (Monitorul Oficial al Republicii Moldova, 2005, nr.27-28, art.112), cu modificările şi completările ulterioare, după litera j) se introduce litera i) cu următorul cuprins:

„i) deciziile Consiliului Administrativ al Agenţiei Naţionale pentru Protecţia Concurenţei;” 

 Art. V. – Legea nr. 1103-XIV din 30 iunie 2000 cu privire la protecţia concurenţei (publicată în Monitorul Oficial, 2000, nr.166-168, art.1205), cu modificările şi completările ulterioare, se modifică şi se completează după cum urmează:
 
1. Pe tot parcursul textului, cuvintele „agent economic” se substituie cu cuvîntul „entitate”, cuvintele „situaţie dominantă” se substituie cu cuvintele „poziţie dominantă”, iar cuvintele „factori de decizie” se substituie cu cuvintele „persoane cu funcţii de răspundere”, la cazul gramatical respectiv.
 
2. Articolul 1:
la alineatul (1), după cuvîntul „entităţi” se introduce cuvîntul „ , asocieri”;
la alineatul (4), cuvintele „pieţele de capital” se substituie cu cuvintele „pieţele financiare”.
 
3. Articolul 2 va avea următorul cuprins:
„Articolul 2. Noţiuni principale
În sensul prezentei legi, următoarele noţiuni principale semnifică:
marfă – obiect al drepturilor civile (incluzînd bunuri, lucrări, servicii, inclusiv servicii financiare) destinate vînzării, schimbului sau altor modalităţi de includere în circuitul civil;
 
piaţă de mărfuri – sfera de circulaţie a mărfurilor cu aceeaşi valoare de consum, determinată de posibilităţile economice, teritoriale sau tehnologice ale beneficiarului;
 
entităţi – persoanele juridice de drept privat, persoanele fizice ce practică activitate de întreprinzător, persoanele care desfăşoară activitate profesională liberă, societăţile comerciale afiliate;
 
asociere – orice tip de grupare de entităţi, indiferent de forma juridică, tipul de finanţare, genul declarat de activitate, modul în care sînt luate deciziile sau caracterul obligatoriu ori facultativ al acestora, precum şi de caracterul public al funcţiilor pe care le exercită;
 
 poziţie dominantă pe piaţă – poziţia pe piaţă de care beneficiază o entitate, care îi dă acesteia, singură sau împreună cu alte entităţi, posibilitatea de a exercita influenţă decisivă asupra condiţiilor generale de circulaţie a mărfii pe piaţa respectivă şi de a se comporta independent de concurenţii, clienţii, consumatorii săi;
 
concurenţă – proces dinamic care motivează orice entitate prezentă pe o piaţă să-şi optimizeze în permanenţă resursele, să-şi adapteze preţurile, mărfurile, faţă de comportamentul celorlalte entităţi;
 
concurenţă neloială – acţiuni ale entităţii de a obţine avantaje neîntemeiate în activitatea de întreprinzător, ceea ce aduce sau poate aduce prejudicii financiare altor entităţi sau poate prejudicia reputaţia lor în afaceri;
 
preţ monopolist jos – preţul mai mic decît costul mărfii, la care entitatea cu o poziţie dominantă pe piaţă îşi vinde marfa pentru a-i înlătura pe concurenţi sau pentru a-şi majora cota pe piaţa mărfii respective;
 
preţ monopolist ridicat – preţ exagerat al mărfii pe care îl practică o anumită entitate, profitînd de poziţia sa dominantă pe piaţă;
 
persoană cu funcţie de răspundere – persoana căreia, în cadrul unei autorităţi publice, entităţi, asocieri, i se acordă, permanent sau provizoriu, în virtutea legii, prin numire, alegere sau prin încredinţarea unei însărcinări, anumite drepturi şi obligaţii în vederea exercitării funcţiilor autorităţii publice sau a acţiunilor administrative de dispoziţie ori organizatorico-economice;
 
ajutor de stat – orice avantaj acordat de stat, inclusiv de unităţile administrativ-teritoriale, instituţiile publice, sau prin intermediul resurselor statului, sub orice formă, dacă acest ajutor conferă beneficiarului său un avantaj economic care nu ar fi fost obţinut în condiţii normale de piaţă, este acordat într-o manieră selectivă unei anumite entităţi, denaturează sau riscă să denatureze concurenţa;
 
acord anticoncurenţă – manifestare de voinţă a două sau a mai multor entităţi ce nu se află în raport de afiliere, orientată spre naşterea, modificarea sau stingerea drepturilor şi obligaţiilor, care are ca obiect sau ca efect denaturarea concurenţei;
 
decizii anticoncurenţă ale asocierii – acte juridice adoptate de organele interne ale unei asocieri orientate spre denaturarea concurenţei, indiferent de forma în care este manifestată voinţa asocierii; 
 
practică concertată – comportament ce reprezintă o forma de coordonare a acţiunilor între entităţi care, fără a fi ajuns la încheierea între ele a unui acord anticoncurenţă propriu-zis, în baza informaţiei difuzate au adoptat o cooperare practică în detrimentul concurenţei.” 
4. Capitolul III va avea următorul titlu: “Capitolul III. Practici anticoncurenţă”.
 
5. Articolul 5 va avea următorul cuprins:
“Articolul 5. Tipurile de practici anticoncurenţă
Constituie practici anticoncurenţă şi sînt interzise:
a) abuzul de poziţia dominantă pe piaţă;
b) acordurile anticoncurenţă;
c) deciziile anticoncurenţă ale asocierii;
d) practicile concertate;
e) concurenţa neloială;
f) activitatea autorităţilor administraţiei publice de denaturare a concurenţei.”
 
6. Articolul 6:
la litera b), cuvintele „procurării (vînzării)”, „procura” şi „vinderii” se substituie, respectiv, cu cuvintele „dobîndirii (înstrăinării)”, „dobîndi” şi „înstrăinării”;
literele c), d) şi e) vor avea următorul cuprins:
„c) limitarea producţiei, distribuţiei, dezvoltării tehnice cu prejudicierea  consumatorilor;
d) aplicarea faţă de partenerii comerciali a unor condiţii inegale pentru prestări echivalente, plasîndu-i astfel într-o situaţie de dezavantaj comercial;
e) impunerea directă sau indirectă a preţurilor de cumpărare sau de vînzare sau a unor condiţii inechitabile de contractare;”
la litera g), cuvîntul „(dumping)” se exclude;
litera i) va avea următorul cuprins:
„i) refuzul nemotivat de a încheia un contract în condiţiile în care există posibilitatea producerii sau livrării mărfurilor.”
 
7. Articolul 7:
titlul articolului şi alineatul (1) vor avea următorul cuprins:
„Articolul 7. Acordurile anticoncurenţă, practicile concertate şi deciziile anticoncurenţă ale asocierii 
(1) Este interzis şi considerat nul, în modul stabilit de lege, integral sau parţial, orice acord anticoncurenţă între entităţi sau asocieri, orice practică concertată, orice decizie anticoncurenţă a asocierii care, fără a se limita la acestea, sînt îndreptate spre:

a) stabilirea (menţinerea) de preţuri (tarife), rabaturi, adaosuri (suplimente); 
b) majorarea, reducerea sau menţinerea preţurilor la licitaţii;
c) efectuarea de licitaţii prin înţelegere secretă;
d) divizarea pieţei după principiul teritorial sau în funcţie de volumul vînzărilor sau achiziţiilor, de sortimentul mărfurilor comercializate sau de categoria vînzătorilor ori a cumpărătorilor (beneficiarilor);
e) limitarea sau controlul producţiei, distribuţiei, dezvoltării tehnologice sau investiţiilor, inclusiv prin stabilirea de cote;
f) limitarea accesului pe piaţă, înlăturarea de pe piaţă a altor entităţi;
g) refuzul nemotivat de a la încheia contracte cu anumite entităţi; 
h) interzicerea entităţilor de a desface mărfuri produse de concurenţi;
i) condiţionarea încheierii contractelor de acceptarea de către partenerii comerciali a unor prestaţii suplimentare, care nu au legătură cu obiectul acestor contracte.”;
alineatele (2) şi (3) se exclud;
la alineatul (4), textul „acordurile (acţiunile coordonate) ale agenţilor economici prevăzute la alin. (3)” se substituie cu textul „acordurile anticoncurenţă şi practicile concertate ale entităţilor, deciziile anticoncurenţă ale asocierilor”; 
la alineatul (5), textul „şi (2)” se exclude;
la alineatul (6), prima propoziţie se completează în final cu sintagma „şi dovada achitării taxei de examinare, mărimea căreia este stabilită de prezenta lege”.
 
8. La articolul 8 alineatul (2), cuvîntul „asociaţiile” se substituie cu cuvîntul „asocierile”.
 
9. Articolul 9:
titlul articolului va avea următorul cuprins:
„Articolul 9. Activitatea autorităţilor administraţiei publice de denaturare a concurenţei”;
la alineatul (2) litera c), cuvintele „procurare sau comercializare” se substituie cu cuvintele „dobîndire sau înstrăinare”;
la alineatul (4), cuvintele „(acţiune coordonată)” şi „(acţiunea coordonată)” se exclud.
 
10. La articolul 10 alineatul (1), cuvintele „activităţii anticoncurenţă” se substituie cu cuvintele „practicilor anticoncurenţă”.
 
11. La articolul 11 litera b), cuvintele „activităţii anticoncurenţă” se substituie cu cuvintele „practicilor anticoncurenţă”.
 

12. Articolele 12 şi 13 vor avea următorul cuprins:
„Articolul 12. Funcţiile Agenţiei
(1) Agenţia îndeplineşte următoarele funcţii:
a) elaborează şi promovează politica de stat orientată spre protecţia şi dezvoltarea concurenţei;
b) prezintă Guvernului propuneri şi proiecte de acte normative ce ţin de perfecţionarea legislaţiei cu privire la protecţia concurenţei şi a mecanismului ei de realizare;
c) stabileşte poziţia dominantă pe piaţă;
d) exercită controlul asupra respectării de către entităţile, asocierile, autorităţile administraţiei publice şi persoanele cu funcţii de răspundere a legislaţiei cu privire la protecţia concurenţei, autorizează şi monitorizează ajutoarele de stat; 
e) adoptă, în limitele competenţei, decizii asupra cazurilor de încălcare a legislaţiei cu privire la protecţia concurenţei;
f) emite pentru entităţi, asocieri decizii de încetare a încălcării legislaţiei cu privire la protecţia concurenţei şi/sau de lichidare a consecinţelor ei, de reziliere sau modificare a contractelor ce contravin legislaţiei cu privire la protecţia concurenţei;
g) emite pentru autorităţile administraţiei publice decizii de anulare sau modificare a actelor ilegale adoptate de ele, de încetare a încălcărilor, precum şi de reziliere sau modificare a contractelor care contravin legislaţiei cu privire la protecţia concurenţei;
h) efectuează expertiza oportunităţii creării zonelor economice libere;
i) adoptă decizii cu privire la aplicarea de amenzi entităţilor, asocierilor şi conducătorilor acestora, precum şi persoanelor cu funcţii de răspundere din autorităţile administraţiei publice, pentru practici anticoncurenţă şi pentru neexecutarea deciziilor Agenţiei, pentru alte încălcări ale legislaţiei cu privire la protecţia concurenţei;
j) intentează acţiuni în instanţa judecătorească, inclusiv referitor la încasarea de la entităţi, asocieri a unei părţi din venitul obţinut prin încălcarea legislaţiei cu privire la protecţia concurenţei, participă la examinarea dosarelor legate de aplicarea şi încălcarea legislaţiei cu privire la protecţia concurenţei;
k) elaborează regulamente, instrucţiuni, norme metodologice care vor asigura aplicarea uniformă a legislaţiei în domeniul protecţiei concurenţei şi îndeplinirea sarcinilor atribuite Agenţiei;
l) colaborează cu instituţiile corespunzătoare din alte ţări şi cu organizaţiile internaţionale în vederea limitării şi reprimării activităţilor anticoncurenţă;
m) contribuie la schimbul de informaţii cu alte state;
n) efectuează investigaţii ale mediului concurenţial;
o) sesizează autorităţile publice de resort.
(2) În vederea aplicării uniforme a legislaţie în domeniul protecţiei concurenţei, Agenţia va elabora şi va aproba Metodologia stabilirii poziţiei dominante pe piaţă.
Articolul 13. Accesul la informaţie
(1) Agenţia iniţiază investigaţiile necesare asupra entităţilor şi asocierilor, în cadrul cărora reprezentanţii Agenţiei, în baza delegaţiei eliberate de către Agenţie, sînt împuterniciţi cu următoarele drepturi:
a) să aibă acces, în timpul orelor de lucru, în orice local, cu excepţia domiciliului şi reşedinţei persoanei fizice, teren sau mijloc de transport aflat în proprietatea sau folosinţa entităţilor sau a asocierilor;
b) să examineze registrele şi orice documente privind activitatea aflate în raport cu obiectul şi scopul investigaţiei, indiferent de suportul pe care sînt păstrate;
c) să ridice sau să obţină, sub orice formă, copii sau extrase din registrele şi documentele menţionate în lit. b) a prezentului alineat;
d) să sigileze localurile comerciale, registrele şi documentele menţionate în lit. b) a prezentului alineat, pe durata investigaţiei şi în măsura în care acest fapt este necesar pentru realizarea obiectivelor investigaţiei;
e) să solicite oricărui reprezentant sau angajat al entităţii sau asocierii explicaţii asupra faptelor sau documentelor aflate în raport cu obiectul şi scopul investigaţiei şi să înregistreze răspunsurile acestuia.
(2) Exercitarea dreptului prevăzut în lit.d) a alin.(1) al prezentului articol se efectuează prin hotărîre judecătorească, cu adresarea ulterioară a Agenţiei în instanţa de judecată. Adresarea în judecată se face în decursul a trei zile lucrătoare.
(3) Rezultatele investigaţiilor vor fi consemnat într-un proces-verbal. Entitatea, prin intermediul persoanelor cu funcţie de răspundere sau altui reprezentant al său, este obligată să confirme prin semnătură faptul că a luat cunoştinţă de procesul-verbal, chiar şi în cazul dezacordului cu constatările expuse în acesta.
(4) Organele afacerilor interne şi alte organe de ocrotire a normelor de drept sînt obligate să acorde ajutor colaboratorilor Agenţiei în exerciţiul funcţiunii, asigurîndu-le acces la informaţia necesară realizării atribuţiilor lor.”.
 
13. Articolul 14:
alineatul unic devine alineatul (1);
la alineatul (1), după cuvintele “conducătorii lor” se introduce cuvîntul „asocierile”;

articolul se completează cu alineatul (2), cu următorul cuprins:
„(2) La solicitarea de documente, explicaţii sau informaţii, Agenţia va menţiona temeiul legal şi scopul solicitării, va specifica ce informaţie se solicită şi va stabili termenele de prezentare a documentelor, explicaţiilor sau informaţiilor.” 
 
14. La articolul 18 alineatul (3), textul „în cazul în care există premisele specificate la art. 19 alin. (2)” se exclude.
 
15. La articolul 19 alineatul (3), cuvîntul “Dispoziţia” se substituie cu cuvîntul “Decizia”.
 
16. Articolul 23 va avea următorul cuprins:
„Articolul 23. Răspunderea pentru încălcarea legislaţiei cu privire la protecţia concurenţei
(1) Constituie încălcări ale normelor de procedură şi se sancţionează cu amendă de pînă la 1% din venitul total obţinut în anul financiar anterior sancţionării sau în perioada anului anterioară datei constatării încălcării, dacă entitatea nu a obţinut venit în anul financiar precedent, următoarele fapte, comise cu intenţie sau din imprudenţă: 
a) nesolicitarea acordului Agenţiei cerut potrivit art.17 şi 18 ale prezentei legi; 
b) furnizarea de informaţii inexacte sau incomplete, de documente incomplete sau false ori refuzul de a furniza informaţiile solicitate;
c) împiedicarea exercitării drepturilor prevăzute în art.13 alin.(1) al prezentei legi.
(2) Constituie încălcări şi se sancţionează cu amendă în mărime de 1% pînă la 10% din venitul total obţinut în anul financiar anterior sancţionării sau în perioada anului anterioară datei constatării încălcării, dacă entitatea nu a obţinut venit în anul financiar precedent, următoarele fapte, comise cu intenţie sau din imprudenţă: 
a)   încălcarea prevederilor art. 6 şi 7 ale prezentei legi; 
b)    punerea în practică a unei operaţiuni cu încălcarea art.17 şi 18 ale prezentei legi, care ar putea duce la limitarea concurenţei. 
(3) Individualizarea amenzii în cazul săvîrşirii uneia dintre încălcările prevăzute în alin. (1) şi (2) se face ţinînd cont de gravitatea, durata, circumstanţele atenuante şi agravante ale faptei, precum şi de consecinţele acesteia asupra concurenţei. Procedura de individualizare a amenzilor va fi stabilită printr-un regulament adoptat de Agenţie.
(4) Dacă entităţile, asocierile nu execută deciziile Agenţiei pe deplin şi în termen, Agenţia îi va obliga, prin decizie, la plata unor penalităţi în mărime de pînă la 5% din venitul mediu zilnic obţinut în anul financiar anterior sancţionării, pentru fiecare zi de întîrziere, pentru a-i determina:
a)    să respecte o decizie adoptată de Agenţie asupra unui caz de încălcare a prevederilor art.6 şi 7;
b)   să respecte o prescripţie emisă în temeiul pct.13 alin. (4) al Regulamentului Agenţiei. 
c)    să furnizeze documentele şi altă informaţie necesară solicitate de Agenţie în temeiul art.14 al prezentei legi în mod exact şi complet;
d)   să permită exercitarea drepturilor prevăzute în art.13 alin.(1) al prezentei legi.
(5) Prin excepţie de la prevederile alin. (1) şi (2), Agenţia va stabili, prin regulamente interne, condiţiile de aplicare a politicii de clemenţă, după cum urmează:
 a) Agenţia va scuti 100% de la plata amenzii entitatea, parte la una dintre încălcările prevăzute în art.7 al prezentei legi, care, înaintea iniţierii investigaţiei de către Agenţie, îndeplinea cumulativ condiţiile:
- a furnizat prima probe ce sînt suficiente pentru a permite constatarea încălcării prevăzute în art.7;
- nu este organizatorul sau instigatorul încălcării şi nu a întreprins măsuri de constrîngere a altor entităţi de a participa la încălcare;
 b) Agenţia va reduce cu 50% amenda aplicată entităţii, parte la una dintre încălcările prevăzute în art.7 al prezentei legi, care, după iniţierea investigaţiei de către Agenţie, îndeplineşte cumulativ condiţiile indicate în alin. (5) lit. a) din prezentul articol;
 c) celelalte entităţi, părţi la una dintre încălcările prevăzute în art.7 al prezentei legi, pot beneficia de reduceri ale amenzilor dacă furnizează Agenţiei probe ce prezintă o valoare suplimentară semnificativă pentru constatarea încălcării, după cum urmează:
- a doua entitate beneficiază de o reducere de 30% a amenzii;
- a treia entitate beneficiază de o reducere de 20% a amenzii;
- următoarele entităţi beneficiază de o reducere de pînă la 20% a amenzii.”
(6) Prejudiciul cauzat de o entitate unui alte entităţi sau altor persoane prin încălcarea prezentei legi urmează să fie reparat, în conformitate cu Codul civil, de entitatea care l-a cauzat.”
17. Legea se completează cu articolul 231, cu următorul cuprins:
„Articolul 231. Termenele de prescripţie pentru aplicarea de sancţiuni
(1) Competenţa Agenţiei de aplicare a sancţiunilor prevăzute în art.23 se supune următoarelor termene de prescripţie:
a) trei ani în cazul încălcării dispoziţiilor art.23 alin.(1) al prezentei legi;
b) cinci ani în cazul tuturor celorlalte încălcări.
(2) Prescripţia curge din ziua în care se comite încălcarea. În cazul unor încălcări continue sau repetate, termenul se calculează din ziua încetării încălcării.
(3)    Termenul de prescripţie pentru aplicarea de sancţiuni se suspendă pe perioada investigaţiei.
(4)    Termenul de prescripţie pentru aplicarea de sancţiuni se întrerupe dacă decizia Agenţiei constituie obiectul litigiului intentat în instanţa de judecată.”
 
18. Din titlul capitolului VII cuvîntul “(dispoziţiilor)” se exclude.
 
19. Articolul 25 alineatul (1) se completează în final cu următorul text:
„Din momentul iniţierii investigaţiei asupra cazului de încălcare a legislaţiei cu privire la protecţia concurenţei, entităţile interesate au dreptul să ia cunoştinţă de materialele cauzei, să obţină copii şi extrase ale acestora, să prezinte şi să ia cunoştinţă de probe, să pună întrebări altor entităţi interesate, să înainteze demersuri, să dea explicaţii în formă verbală sau scrisă, să prezinte dovezile sale asupra tuturor întrebărilor care apar pe parcursul examinării cauzei, să ia cunoştinţă de demersurile altor entităţi interesate, să conteste demersurile, dovezile altor entităţi interesate. Regulile de acces la dosar vor fi stabilite de Agenţie printr-un act normativ.”
 
20. Articolul 26:
din titlul şi textul articolului se exclude cuvîntul “(dispoziţiei)”; 
alineatul (1) va avea următorul cuprins:
„(1) Deciziile irevocabile ale Agenţiei, adoptate în condiţiile prezentei legi, constituie titluri executorii şi se execută de entitatea, asocierea, autoritatea administraţiei publice şi de persoanele cu funcţii de răspundere în termenul menţionat în ea. Agenţia exercită controlul executării deciziilor emise.”;
la alineatul (2), după cuvîntul „adoptat” se introduc cuvintele „de autoritatea administraţiei publice”;
alineatul (3) va avea următorul cuprins:
„(3) În cazul neexecutării în termen a deciziei, Agenţia va intenta procedura de executare în conformitate cu prevederile Codului de executare.”;
alineatul (5) se exclude.
 21. Articolul 27:
din titlul articolului se exclude cuvîntul „(dispoziţiei)”;
din alineatele (1) şi (2) se exclud cuvintele „(dispoziţiile)” şi „(dispoziţiei)”; 
alineatul (3), se expune în următoarea redacţie:
„(3) Deciziile şi/sau acţiunile Agenţiei pot fi atacate în conformitate cu prevederile Legii contenciosului administrativ”.
 
22. Regulamentul Agenţiei Naţionale pentru Protecţia Concurenţei, anexă la Legea cu privire la protecţia concurenţei, se modifică şi se completează după cum urmează:
la punctul 2, după cuvintele „administraţia publică” se introduce cuvîntul „centrală”;
la punctul 7 litera b), cuvintele „activităţii anticoncurenţă” se substituie cu cuvintele „practicii anticoncurenţă”;
punctul 8:
- litera d) se completează în final cu textul „ , autorizează şi monitorizează ajutoarele de stat;”
- la literele f) şi g), cuvintele „dispoziţii executorii” se substituie cu cuvîntul „decizii”;
- la litera i), cuvîntul „acţiuni anticoncurenţă” se substituie cu cuvintele „practici anticoncurenţă”, iar cuvîntul „dispoziţiilor” se substituie cu cuvîntul „deciziilor”;
- alineatul se completează în final cu literele n) şi o), cu următorul cuprins:
„n) efectuează investigaţii ale mediului concurenţial;
o) sesizează autorităţile publice de resort.”;
punctul 9 va avea următorul cuprins: 
„9. Angajaţii Agenţiei au dreptul, în exerciţiul funcţiunii, la accesul la informaţie conform prevederilor legislaţiei în vigoare.”;
punctul 13:
- la primul alineat, după cuvîntul „dispoziţii” se introduce cuvîntul               „ , prescripţii”;
- la alineatul al treilea, după cuvintele „intentează acţiuni” se introduc  cuvintele „ , iniţiază investigaţii”;
la punctului 23, cuvintele „salarii minime” se substituie cu cuvintele „unităţi convenţionale”;
din punctul 24 se exclude propoziţia a doua.
 
Art. VI. – La articolul 5 alineatul (8) din Legea nr. 1418-XIV din 14 decembrie 2000 cu privire la grupele financiar-industriale (Monitorul Oficial al Republicii Moldova, 2001, nr. 27-28, art. 90), cuvîntul „acţiuni” se substituie cu cuvîntul „practici”, iar cuvîntul „antimonopol” se substituie cu cuvintele “cu privire la protecţia concurenţei”.
 
Art. VII. – Se abrogă Legea nr. 906-XII din 29 ianuarie 1992 privind limitarea activităţii monopoliste şi dezvoltarea concurenţei (Monitorul Parlamentului Republicii Moldova, 1992, nr. 2, art. 46), cu modificările şi completările ulterioare.
 
Art. VIII. – Legea nr.1103-XIV din 30 iunie 2000 cu privire la protecţia concurenţei, cu modificările şi completările ulterioare, inclusiv cu cele operate prin prezenta lege, va fi republicată în Monitorul Oficial al Republicii Moldova. 
 
 

Preşedintele Parlamentului 
 

Notă informativă

asupra proiectului Legii cu privire la modificarea şi completarea unor acte legislative

Necesitatea modificării cadrului juridic existent în materie de reglementare a concurenţei este dictată de oportunităţile timpului şi în special a orientării pro-europene a Republicii Moldova, obiectivul său fundamental fiind aderarea la Uniunea Europeană.  

În această ordine de idei şi a obligaţiilor asumate de către Republica Moldova în baza Acordului de Parteneriat şi Cooperare cu Comunităţile Europene şi statele lor membre, precum şi Planul de acţiuni RM-UE, se impune necesitatea elaborării unui cadru legislativ care să proomoveze dezvoltarea economică prin ameliorarea climatului investiţional în vederea asigurării condiţiilor nediscriminatorii pentru afaceri. Aceasta presupune, implicit, un cadru legislativ care să asigure libertatea concurenţei. 

 Proiectul propune o clasificare a acţiunilor şi inacţiunilor de concurenţă neloială prezente pe pieţele republicii, care nu sunt acoperite de cadrul normativ existent. La acestea se raportă: deciziile anticoncurenţă ale asocierilor, practicile practicile concertate ale entităţilor şi punerea în practică a operaţiunilor de concentrare ce denaturează concurenţa.

Totodată, pentru descurajarea constituirii înţelegerilor anticoncurenţă, proiectul legii   propune introducerea unei politici de clemenţă sau reducere, a amenzii aplicate entităţii parte a unui acord anticoncurenţă, pentru denunţarea acordului cu prezentarea de probe suficiente, deoarece considerăm că este în interesul protecţiei, menţinerii şi stimulării concurenţei şi a unui mediu concurenţial normal să  se acorde un tratament favorabil  entităţilor care cooperează cu autoritatea de concurenţă. Descoperirea şi sancţionarea acestor înţelegeri anticoncurenţă prevalează asupra interesului de a aplica amenzi acelor entităţi parţi la o înţelegere care, prin cooperarea cu autoritatea de concurenţă, permit descoperirea şi sancţionarea acestor practici  concertate.  

 În scopul armonizării actelor legislative ce au impact asupra domeniului de reglementare a concurenţei, proiectul prevede completarea şi modificarea concomitentă a zece acte legislative.   

La elaborarea proiectului de lege nominalizat s-a ţinut cont de situaţia actuala existentă pe piaţa internă a Republicii Moldova, exigenţele actuale ale activităţii de întreprinzător, reformele administrative realizate în republică  în acest domeniu şi practica ţărilor ca Ucraina, Romania, Rusia, Kazahstan  şi cadrul normativ al Uniunii Europene.

Adoptarea proiectului dat, va crea condiţii de dezvoltare ascendentă a economiei naţionale, avînd la bază principiul liberei concurenţe.

ANALIZA IMPACTULUI DE REGLEMENTARE

a) Definirea problemei

Conform prevederilor art.126 lit.b) al Constituţiei Republicii Moldova Statul trebuie să asigure libertatea comerţului şi activităţii de întreprinzător, protecţia concurenţei  loiale, crearea unui cadru favorabil valorificării  tuturor factorilor de producţie. În acest context, la 30 iunie 2000 Parlamentul Republicii Moldova a adoptat Legea nr.1103-XIV cu privire la protecţia concurenţei, destinată să creeze cadrul normativ şi instituţional în vederea protecţiei concurenţei loiale. 

Conform prevederilor art.11 al Legii nr.1103-XIV Agenţia Naţională pentru Protecţia Concurenţei are sarcina de a promova politica de stat în domeniul protecţiei concurenţei. De facto, legea a început să se aplice din momentul numirii prin Hotărîrea Parlamentului nr.21 din 16 februarie 2007 a Directorului General şi a directorilor adjuncţi ai Agenţiei Naţionale pentru Protecţia Concurenţei.

Mediul economic şi juridic evoluează foarte dinamic şi în decurs de 7 ani, din momentul adoptării legii pînă la crearea Agenţiei Naţionale pentru Protecţia Concurenţei, au avut loc schimbări semnificative. A fost adoptate mai multe acte normative şi legislative un nou Cod Civil, Cod de procedură civilă etc., au fost aprobate mai multe Programe şi Strategii de nivel naţional, au fost elaborate acte internaţionale în special Planul de acţiuni Moldova-UE etc.

Aceste schimbări impun necesitatea de  a aduce prevederile Legii cu privire la protecţia concurenţei în concordanţă cu cerinţele obiective ale dezvoltării. 

În cazul cînd nu vor fi întreprinse măsuri de armonizare a legii nr.1103-XIV din 30.06.2000 cu cadrul legislativ al Republicii Moldova şi Acquis-ul comunitar, aceasta va crea impedimente în aplicarea legii.  În acest context, armonizarea cadrului legislativ existent este necesară şi va crea premisele pentru îndeplinirea eficientă a sarcinilor şi funcţiilor Agenţiei Naţionale pentru Protecţia Concurenţei şi realizării obligaţiilor constituţionale ale statului.

b) Costurile majore şi beneficiile anticipate ale intervenţiei statului

Modificările propuse nu impun careva costuri suplimentare şi au ca scop concretizarea şi armonizarea legislaţiei cu privire la protecţia concurenţei cu cadrul normativ naţional şi Acquis-ul comunitar.

Avantajul pentru entităţi şi asocierile lor este semnificativ, deoarece prin modificările propuse,  se preia experienţa ţărilor dezvoltate în crearea unui mediu economic sănătos, promovînd concurenţa liberă.

Proiectul de modificare a legii nu are decît să concretizeze sancţiunile care pot fi aplicate entităţilor pentru încălcarea legislaţiei cu privire la protecţia concurenţei, astfel conform prevederilor art.12 lit.j) Agenţia intentează acţiuni în instanţa de judecată, referitor la încasarea de la agenţii economici a unei părţi din venitul obţinut, nu este clar care parte 1% sau 99% din venit. În modificările propuse au fost clar stabilite sancţiunile la nivel de 1%, 5%, 10% din venit pentru încălcarea concretă. O astfel de abordare a problemei este în conformitate atît cu legislaţia în vigoare cît şi cu cea comunitară.

Totodată proiectul prevede scutirea de plata amenzii  a agentului economic care va furniza benevol probe pentru constatarea încălcării. 

Este necesar de menţionat că aceste prevederi au ca scop nu numai reprimarea acţiunilor de încălcare a legislaţiei cu privire la protecţia concurenţei, dar şi prevenirea acestor acţiuni. Sancţiunile clare şi reducerea amenzilor vor permite micşorarea tergiversării acţiunilor de investigaţie şi executării deciziilor Consiliului Administrativ al Agenţiei Naţionale pentru Protecţia Concurenţei.

Tabelul de alternative

	Alternativa
	Posibile avantaje
	Posibile dezavantaje

	A nu face nimic
	-
	-Neîndeplinirea angajamentelor Republicii Moldova prevăzute de Planul de acţiuni RM-UE;  

- Dificultăţi în aplicarea legii nr.1103-XIV din cauza neconcordanţelor cu cadrul legislativ existent

	Modificarea Legii nr.1103-XIV
	a) Realizarea angajamentelor Republicii Moldova prevăzute de Planul de acţiuni RM-UE;

b) Armonizarea legii cu cadrul legislativ naţional;

c) Armonizarea legislaţiei naţionale cu Acquis-ul comunitar, preluarea experienţei ţărilor care asigură un mediu concurenţial liber;

d) reducerea tergiversării examinării cazurilor de încălcare a legislaţiei cu privire la protecţia concurenţei.
	Existenţa riscului de a nu prevedea toate modificările necesare

	Adoptarea unei legi noi cu privire la protecţia concurenţei
	Armonizarea legii cu cadrul legislativ naţional şi Acquis-ul comunitar,
	- Scop, realizarea căruia necesită o îndelungată perioadă de timp (circa 2 ani);

- Existenţa riscului de a propune un proiect care nu ar corespunde condiţiilor Republicii Moldova


Concomitent Agenţia Naţională pentru Protecţia Concurenţei duce companii informaţionale şi educaţionale în vederea promovării culturii concurenţiale în mediul de afaceri şi printre angajaţii în serviciul public.

